
Ministru kabineta sēdes protokollēmums

Informatīvais ziņojums "Par AS "Augstsprieguma tīkls" un AS "Sadales tīkls" sistēmas  pakalpojuma tarifu projektu pārskatīšanu"

· 1. Pieņemt zināšanai Klimata un enerģētikas ministrijas iesniegto informatīvo ziņojumu.
· 2. Klimata un enerģētikas ministrijai sagatavot grozījumu Energoresursu cenu ārkārtēja pieauguma samazinājuma pasākumu likumā projektu atbilstoši informatīvajā ziņojumā ietvertajam risinājumam un iesniegt Valsts kancelejā izskatīšanai Ministru kabineta 2023.gada 14.februāra sēdē.
· 3. Finanšu ministrijai, sagatavojot likumprojektu "Par valsts budžetu 2023.gadam un budžeta ietvaru 2023., 2024. un 2025.gadam ", iekļaut pantu, kas paredz atļaut finanšu ministram 2023.gadā palielināt apropriāciju ministrijai resursiem no dotācijas no vispārējiem ieņēmumiem un izdevumiem 2023.gadā sagaidāmo elektroenerģijas ārkārtas pieaugumu kompensēšanai atbilstoši valsts pamatbudžeta ieņēmumos papildu ieskaitāmajām akciju sabiedrības "Latvenergo" dividenžu maksājumu (par 2022. pārskata gadu) apmēram, ja ir pieņemts attiecīgs Ministru kabineta lēmums un Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas dienas ir to izskatījusi un nav iebildusi pret apropriācijas palielinājumu.
· 4. Jautājumu par 2024.gadā nepieciešamo finansējumu sagaidāmo elektroenerģijas ārkārtas pieaugumu kompensēšanai risināt valsts budžeta 2024.gadam un budžeta ietvara 2024., 2025. un 2026.gadam sagatavošanas procesā, Klimata un Enerģētikas ministrijai sagatavojot fiskāli neitrālu priekšlikumu, kas nodrošinās minēto izdevumu segšanu no ieskaitāmajiem akciju sabiedrības "Latvenergo" dividenžu maksājumiem (par 2023.pārskata gadu).
· 5. Pēc šī protokollēmuma 2. punktā minētā likumprojekta apstiprināšanas Saeimā, Klimata un enerģētikas ministrijai sagatavot un iesniegt apstiprināšanai Ministru kabinetā rīkojuma projektu par Ekonomikas ministrijai kā akciju sabiedrības "Latvenergo" akcionāra un Finanšu ministrijas kā akciju sabiedrības "Augstsprieguma tīkls" akcionāra papildus veicamajiem uzdevumiem saistībā ar AS “Sadales tīkls” un AS “Augstsprieguma tīkls” tarifu projektu precizējumu sagatavošanu.
· 6. Klimata un enerģētikas ministrijai sniegt atbalstu AS “Sadales tīkls” tarifu projekta precizējumu priekšlikuma sagatavošanā attiecībā uz diferencēto tarifu struktūru, ar mērķi:
· 6.1. līdzsvarot sadales sistēmas pakalpojumu tarifu pieaugumu  starp dažādām lietotāju grupām;
· 6.2. noteikt sadales sistēmas pakalpojumu tarifu enerģijas ražotājiem, lai  nodrošinātu nediskriminējošu ražotājiem piemērojamo tarifu pārvades un sadales sistēmās.

